Apostlenes gerninger (ApG), Ny testamente, Bibelen

Uddrag. Kapitel 1-16.

Apostlenes gerninger

Kapitel 1:

**Forord**

**v1**  I min første bog fortalte jeg dig, Theofilus, om alt det, som Jesus gjorde og lærte fra begyndelsen **v2**  lige til den dag, han blev taget op til himlen, efter at han ved Helligånden havde givet sine befalinger til de apostle, han havde udvalgt.

**Løftet om Helligånden**

**v3**  Efter sin lidelse og død trådte Jesus frem for dem med mange beviser på, at han levede, idet han i fyrre dage viste sig for dem og talte om Guds rige. **v4**  Og da han spiste sammen med dem, pålagde han dem, at de ikke måtte forlade Jerusalem, men skulle vente på det, som Faderen havde lovet – »om det har I hørt mig sige: **v5**  Johannes døbte med vand, men I skal døbes med Helligånden om ikke mange dage.« **v6**  Mens de nu var sammen, spurgte de ham: »Herre, er det nu, du vil genoprette Riget for Israel?« **v7**  Han svarede: »Det er ikke jeres sag at kende tider eller timer, som Faderen har fastsat af egen magt. **v8**  Men I skal få kraft, når Helligånden kommer over jer, og I skal være mine vidner både i Jerusalem og i hele Judæa og Samaria og lige til jordens ende.«

**Jesu himmelfart**

**v9**  Da han havde sagt dette, blev han løftet op, mens de så på det, og en sky tog ham bort fra deres øjne. **v10**  Som de nu stirrede mod himlen, mens han fór bort, se, da stod der to mænd i hvide klæder hos dem. **v11**  De sagde: »Hvorfor står I og ser op mod himlen, galilæere? Den Jesus, som er blevet taget fra jer op til himlen, skal komme igen på samme måde, som I har set ham fare op til himlen.« **v12**  Så vendte de tilbage til Jerusalem fra Oliebjerget, som ligger tæt ved Jerusalem, kun en sabbatsvej derfra. **v13**  Da de var kommet ind i byen, gik de op i salen ovenpå, hvor de plejede at opholde sig, Peter og Johannes og Jakob og Andreas, Filip og Thomas, Bartholomæus og Matthæus, Jakob, Alfæus' søn, og zeloten Simon og Judas, Jakobs søn. **v14**  De holdt alle i enighed fast ved bønnen, sammen med kvinderne og Jesu mor Maria og hans brødre.

**Valget af Matthias til apostel**

**v15**  I de dage rejste Peter sig i kredsen af brødre – der var samlet en skare på omkring et hundrede og tyve – og han sagde: **v16**  »Brødre! Det skriftord måtte gå i opfyldelse, som Helligånden gennem Davids mund forud har sagt om Judas, der viste vej for dem, som anholdt Jesus. **v17**  For Judas regnedes med til os og havde fået sin lod i denne tjeneste. **v18**  Han købte sig en mark for de penge, han havde fået for sin ugerning, men han styrtede på hovedet ned og sprængtes, så alle hans indvolde væltede ud. **v19**  Og det blev kendt af alle Jerusalems indbyggere, så at den mark på deres sprog blev kaldt Hakeldama, det vil sige Blodmarken. **v20**  For i Salmernes Bog står der skrevet:       Hans bolig skal blive øde,       ingen skal bo i den, og:       En anden skal overtage hans embede. **v21**  Derfor bør en af de mænd, som var sammen med os hele tiden, mens Herren Jesus gik ind og ud hos os, **v22**  lige fra Johannes' dåb indtil den dag, han blev taget op til himlen fra os – en af dem bør sammen med os være vidne om hans opstandelse.« **v23**  De opstillede så to, Josef, der kaldtes Barsabbas med tilnavnet Justus, og Matthias, **v24**  og bad: »Herre, du som kender alles hjerter, vis os, hvem af de to du har udvalgt **v25**  til at overtage den tjeneste og apostelgerning, som Judas har forladt for at gå bort til det sted, hvor han hører til.« **v26**  Så kastede de lod mellem dem, og loddet faldt på Matthias, og han blev regnet med som apostel sammen med de elleve.

Kapitel 2:

**Pinsedagen**

**v1**  Da pinsedagen kom, var de alle forsamlet. **v2**  Og med ét kom der fra himlen en lyd som af et kraftigt vindstød, og den fyldte hele huset, hvor de sad. **v3**  Og tunger som af ild viste sig for dem, fordelte sig og satte sig på hver enkelt af dem. **v4**  Da blev de alle fyldt af Helligånden, og de begyndte at tale på andre tungemål, alt efter hvad Ånden indgav dem at sige.

**v5**  I Jerusalem boede der fromme jøder fra alle folkeslag under himlen. **v6**  Da nu denne lyd hørtes, stimlede folk sammen, og de blev forvirret, fordi hver enkelt hørte dem tale på sit eget modersmål. **v7**  De var ude af sig selv af forundring og spurgte: »Hør, er de ikke galilæere, alle de, der taler? **v8**  Hvordan kan vi så hver især høre det på vort eget modersmål? **v9**  Vi parthere, medere og elamitter, vi der bor i Mesopotamien, Judæa og Kappadokien, Pontus og provinsen Asien, **v10**  Frygien og Pamfylien, Egypten og Kyrene i Libyen, vi tilflyttede romere, **v11**  jøder og proselytter, kretere og arabere – vi hører dem tale om Guds storværker på vore egne tungemål.« **v12**  Alle var ude af sig selv, og i deres vildrede spurgte de hinanden: »Hvad skal det betyde?« **v13**  Men andre spottede og sagde: »De har drukket sig fulde i sød vin.«

**Peters prædiken pinsedag**

**v14**  Da trådte Peter frem sammen med de elleve, og med høj røst talte han til dem: »Jøder og alle I, som bor i Jerusalem! Dette skal stå klart for jer, læg mærke til mine ord: **v15**  Disse folk er ikke berusede, som I tror, det er jo kun den tredje time på dagen. **v16**  Men her sker det, som er sagt ved profeten Joel:        **v17**  Det skal ske i de sidste dage, siger Gud:       Jeg vil udgyde af min ånd       over alle mennesker.       Jeres sønner og døtre skal profetere,       jeres unge skal se syner,       jeres gamle skal have drømme.        **v18**  Selv over mine trælle og trælkvinder       vil jeg udgyde min ånd i de dage,       og de skal profetere.        **v19**  Jeg gør undere oppe på himlen       og sætter tegn nede på jorden,       blod og ild og kvælende røg.        **v20**  Solen forvandles til mørke       og månen til blod,       før Herrens store og herlige dag kommer.        **v21**  Og enhver, som påkalder Herrens navn, skal frelses.

**v22**  Israelitter, hør disse ord: Jesus fra Nazaret – en mand, der er udpeget af Gud for jer ved mægtige gerninger og undere og tegn, som Gud gjorde gennem ham midt iblandt jer, sådan som I selv ved – **v23**  ham fik I udleveret efter Guds fastlagte bestemmelse og forudviden, og ved lovbryderes hånd naglede I ham til korset og dræbte ham. **v24**  Men Gud gjorde en ende på dødens veer og lod ham opstå, for han kunne umuligt holdes fast af døden. **v25**  Om ham siger David nemlig:       Jeg havde altid Herren for øje,       han er ved min højre side, for at jeg ikke skal vakle.        **v26**  Derfor glædede mit hjerte sig, og min tunge jublede,       ja, mit legeme skal bo i håb.        **v27**  For du vil ikke lade mig blive i dødsriget,       din hellige vil du ikke lade se forrådnelse.        **v28**  Du lærte mig livets veje,       du vil mætte mig med glæde for dit ansigt. **v29**  Brødre, om patriarken David kan jeg ligeud sige til jer, at han er både død og begravet, og hans gravsted er hos os den dag i dag. **v30**  Eftersom han var profet og vidste, at Gud med ed havde tilsvoret ham, at en af hans efterkommere skulle sidde på hans trone, **v31**  forudså og talte han om Kristi opstandelse, da han sagde, at han ikke skulle blive i dødsriget, og hans krop ikke skulle se forrådnelse. **v32**  Denne Jesus har Gud ladet opstå. Det er vi alle vidner på. **v33**  Han er ophøjet til Guds højre hånd og har fra Faderen fået Helligånden som lovet, og den har han nu udgydt. Det er det, I både ser og hører. **v34**  For David steg ikke op til himlene, men siger selv:       Herren sagde til min herre:       Sæt dig ved min højre hånd,        **v35**  indtil jeg får lagt dine fjender       som en skammel for dine fødder! **v36**  Så skal da hele Israels hus vide for vist, at den Jesus, som I har korsfæstet, har Gud gjort både til Herre og til Kristus.«

**Den første menighed**

**v37**  Da de hørte det, stak det dem i hjertet, og de spurgte Peter og de andre apostle: »Hvad skal vi gøre, brødre?« **v38**  Peter svarede: »Omvend jer og lad jer alle døbe i Jesu Kristi navn til jeres synders forladelse, så skal I få Helligånden som gave. **v39**  For løftet gælder jer og jeres børn og alle dem i det fjerne, som Herren vor Gud vil kalde på.« **v40**  Og med mange andre ord vidnede Peter og formanede dem og sagde: »Lad jer frelse fra denne forkvaklede slægt!« **v41**  De, som tog imod hans ord, blev døbt, og den dag blev der føjet næsten tre tusind mennesker til.

**v42**  De holdt fast ved apostlenes lære og fællesskabet, ved brødets brydelse og ved bønnerne. **v43**  Hver og én blev grebet af frygt, og der skete mange undere og tegn ved apostlene. **v44**  Men alle de troende var sammen, og de var fælles om alt. **v45**  De solgte deres ejendom og ejendele og delte det ud til alle efter enhvers behov. **v46**  De kom i enighed i templet hver dag; hjemme brød de brødet og spiste sammen, og jublende og oprigtige af hjertet **v47**  priste de Gud og havde hele folkets yndest. Og Herren føjede hver dag nogle til, som blev frelst.

Kapitel 3:

**Helbredelsen af den lamme ved Den skønne Port**

**v1**  Peter og Johannes gik op til templet ved bedetimen, den niende time. **v2**  Da kom man bærende med en mand, som havde været lam fra moders liv; ham satte man hver dag ved den tempelport, der kaldes Den Skønne, for at han kunne bede om en almisse af dem, der gik ind på tempelpladsen. **v3**  Da han så Peter og Johannes på vej ind på tempelpladsen, bad han dem om en almisse. **v4**  De så begge fast på ham, og Peter sagde: »Se på os!« **v5**  Han så spændt på dem i forventning om at få noget af dem. **v6**  Men Peter sagde: »Sølv eller guld har jeg ikke, men jeg giver dig, hvad jeg har: I Jesu Kristi, nazaræerens, navn, stå op og gå!« **v7**  Og Peter greb hans højre hånd og rejste ham op; og straks blev hans fødder og ankler stærke, **v8**  han sprang op og kunne stå og gå, og han fulgte med dem ind på tempelpladsen, hvor han gik rundt og sprang og priste Gud. **v9**  Og hele folket så ham gå rundt og prise Gud; **v10**  og de genkendte ham som den, der plejede at sidde ved Den skønne Port i templet for at få almisse, og de blev slået af forundring og var ude af sig selv over det, der var sket med ham.

**v11**  Manden holdt sig op ad Peter og Johannes, og hele folket stimlede forundret sammen om dem i Salomos Søjlegang.

**Peters prædiken i Salomos Søjlegang**

**v12**  Da Peter så det, sagde han til folket: »Israelitter! Hvorfor undrer I jer over dette og stirrer på os, som om vi ved egen kraft eller fromhed havde bevirket, at den mand kan gå? **v13**  Abrahams Gud og Isaks Gud og Jakobs Gud, vore fædres Gud, har herliggjort sin tjener Jesus, som I forrådte og fornægtede over for Pilatus, skønt han havde besluttet at løslade ham. **v14**  Men I fornægtede den hellige og retfærdige og krævede at få en morder benådet. **v15**  Livets fyrste dræbte I, men Gud oprejste ham fra de døde. Det er vi vidner om. **v16**  Ved troen på Jesu navn har hans navn bragt denne mand, som I ser og kender, til kræfter. Den tro, som er virket ved Jesu navn, har for øjnene af jer alle givet manden hans fulde førlighed.

**v17**  Vel ved jeg, brødre, at I har handlet i uvidenhed ligesom jeres ledere; **v18**  men Gud har på den måde opfyldt det, han forud har forkyndt ved alle profeterne, at hans salvede skulle lide. **v19**  Derfor skal I omvende jer og vende om, for at jeres synder kan blive slettet ud; **v20**  så skal de tider komme fra Herren, da vi kan ånde frit, og han skal sende den Salvede, som forud var bestemt for jer, og det er Jesus; **v21**  han skal bo i himlen, indtil de tider kommer, da alt det genoprettes, som Gud fra fordums tid har forkyndt gennem sine hellige profeters mund. **v22**  Moses har jo sagt: ›Herren jeres Gud vil lade en profet som mig fremstå for jer, en af jeres egne; ham skal I adlyde i alt, hvad han forkynder for jer. **v23**  Men enhver, der ikke adlyder denne profet, skal udryddes fra folket.‹ **v24**  Også alle de andre profeter, som har talt, både Samuel og de følgende, har forkyndt om disse dage. **v25**  I er børn af profeterne og af den pagt, som Gud oprettede med jeres fædre, da han sagde til Abraham: ›Alle jordens slægter skal velsignes i dit afkom.‹ **v26**  Det var for jer som de første, at Gud oprejste sin tjener og sendte ham for at velsigne jer, når I hver især vender jer bort fra jeres ondskab.«

Kapitel 4:

**Peter og Johannes for Rådet**

**v1**  Mens de talte til folket, kom præsterne og tempelvagtens anfører og saddukæerne hen til dem. **v2**  De var fortørnede over, at de underviste folket og i Jesus forkyndte opstandelsen fra de døde. **v3**  De lod dem anholde og sætte i arrest til næste dag, for det var allerede aften. **v4**  Men mange af dem, som havde hørt ordet, kom til tro, og tallet på mændene nåede op omkring fem tusind.

**v5**  Den næste dag samledes folkets ledere, de ældste og skriftkloge i Jerusalem, **v6**  ypperstepræsten Annas, Kajfas, Johannes og Alexander og de andre af ypperstepræstelig slægt. **v7**  De hentede Peter og Johannes ind og spurgte dem: »Med hvilken magt og i hvilket navn har I gjort dette?«

**v8**  Fyldt af Helligånden svarede Peter dem: »Folkets ledere og ældste! **v9**  Når vi i dag bliver forhørt på grund af en velgerning mod en syg mand, hvordan han er blevet helbredt, **v10**  så skal I alle, ja, hele Israels folk vide, at det er i Jesu Kristi, nazaræerens, navn, ham som I korsfæstede, men som Gud oprejste fra de døde, at denne mand står rask foran jer. **v11**  Jesus er den sten, som blev vraget af jer bygmestre, men som er blevet hovedhjørnesten. **v12**  Og der er ikke frelse i nogen anden, ja, der er ikke givet mennesker noget andet navn under himlen, som vi kan blive frelst ved.«

**v13**  Men da de så Peters og Johannes' frimodighed og blev klar over, at de var jævne og ulærde mænd, undrede de sig; de vidste, at de havde været sammen med Jesus, **v14**  og da de så den helbredte mand, der stod sammen med dem, kunne de ikke tage til genmæle. **v15**  De befalede dem at forlade rådssalen og rådspurgte så hinanden: **v16**  »Hvad skal vi gøre med disse mennesker? For at der er sket et tydeligt tegn ved dem, er åbenbart for alle dem, der bor i Jerusalem, og det kan vi ikke benægte. **v17**  Men for at det ikke skal brede sig endnu mere i folket, så lad os true dem til ikke mere at tale til nogen i dette navn.«

**v18**  De kaldte dem igen ind og forbød dem overhovedet at forkynde eller undervise i Jesu navn. **v19**  Men Peter og Johannes svarede: »Døm selv, om det er rigtigt over for Gud at adlyde jer mere end ham; **v20**  men vi kan ikke lade være at tale om, hvad vi har set og hørt.« **v21**  De truede dem igen og lod dem så gå, da de på grund af folkets holdning ikke kunne finde ud af, hvordan de skulle straffe dem; for alle priste Gud for det, der var sket, **v22**  og manden, som dette tegn var sket med, så han blev helbredt, var over fyrre år gammel.

**Menighedens bøn**

**v23**  Efter løsladelsen gik de hen til deres egne og fortalte dem, hvad ypperstepræsterne og de ældste havde sagt til dem. **v24**  Da de hørte det, opløftede de alle som én deres røst og bad til Gud:       »Herre, du, som har skabt himlen og jorden       og havet med alt, hvad de rummer, **v25**  du, som har sagt ved Helligånden gennem din tjener, vor fader David:       Hvorfor var folkeslagene i oprør?       Hvorfor lagde folkene planer, der ikke kan lykkes?        **v26**  Jordens konger rejste sig,       fyrsterne slog sig sammen       mod Herren og mod hans salvede. **v27**  Ja, i sandhed, de har slået sig sammen i denne by mod din hellige tjener Jesus, som du har salvet, både Herodes og Pontius Pilatus, sammen med folkene og Israels stammer **v28**  for at udføre det, som din hånd og vilje forud havde bestemt skulle ske. **v29**  Og nu, Herre, se dog deres trusler, og giv dine tjenere at tale dit ord med fuld frimodighed; **v30**  ræk din hånd ud til helbredelse, så der sker tegn og undere ved din hellige tjener Jesu navn.« **v31**  Da de havde bedt, rystedes det sted, hvor de var forsamlet, og de blev alle fyldt af Helligånden, og de forkyndte Guds ord med frimodighed.

**Ejendomsfællesskabet**

**v32**  Hele skaren af troende var ét i hjerte og sind, og ikke én kaldte noget af sin ejendom for sit eget, men de var fælles om alt. **v33**  Med stor kraft aflagde apostlene vidnesbyrd om Herren Jesu opstandelse, og alle nød de stor yndest. **v34**  Der var da heller ikke nogen nødlidende iblandt dem, for de, som ejede jord eller huse, solgte dem og kom med de penge, de fik ind, **v35**  og lagde dem for apostlenes fødder; pengene blev så fordelt til hver enkelt efter behov. **v36**  Josef, en levit, der stammede fra Cypern, og som af apostlene fik tilnavnet Barnabas – det betyder Trøstens søn – **v37**  solgte en mark, han havde, og kom med pengene og lagde dem for apostlenes fødder.

Kapitel 5:

**Ananias og Safira**

**v1**  Men en mand, der hed Ananias, og hans kone, Safira, solgte en ejendom, **v2**  og med sin kones vidende stak han nogle af pengene til side og kom kun med en del af dem og lagde dem for apostlenes fødder. **v3**  Da sagde Peter: »Ananias, hvorfor har Satan fyldt dit hjerte, så du har løjet for Helligånden og stukket nogle af pengene for jorden til side? **v4**  Var jorden ikke din før salget? Og havde du ikke rådighed over pengene efter salget? Hvordan kunne du finde på at gøre dette? Det er ikke mennesker, men Gud, du har løjet for.« **v5**  Da Ananias hørte disse ord, faldt han om og udåndede; og alle, der hørte det, blev grebet af stor frygt. **v6**  Men de unge mænd rejste sig, svøbte et klæde om ham, bar ham ud og begravede ham. **v7**  Omkring tre timer senere kom Ananias' kone ind uden at vide, hvad der var sket. **v8**  Peter spurgte hende: »Sig mig, var det den pris, I solgte jorden for?« Hun svarede: »Ja, det var det.« **v9**  Da sagde Peter til hende: »Hvorfor er I dog blevet enige om at udæske Herrens ånd? Hør, der lyder fodtrin uden for døren af dem, der har begravet din mand; de skal også bære dig ud.« **v10**  I samme øjeblik faldt hun om for hans fødder og udåndede. Da de unge mænd kom ind og fandt hende død, bar de også hende ud og begravede hende ved siden af hendes mand. **v11**  Og hele menigheden og alle, som hørte det, blev grebet af stor frygt.

**Tegn og undere ved apostlene**

**v12**  Ved apostlenes hænder skete der mange tegn og undere blandt folket. Og alle holdt de i enighed til i Salomos Søjlegang. **v13**  Ingen af de andre turde slutte sig til dem, men folket værdsatte dem meget. **v14**  Dog føjedes der stadig flere og flere til, som troede på Herren, mænd og kvinder i stort tal. **v15**  Ja, man bar tilmed syge mennesker ud på gaderne og lagde dem på senge og bårer, for at blot skyggen af Peter måtte falde på dem, når han kom forbi. **v16**  Også fra byerne i Jerusalems omegn kom der en mængde mennesker med syge og med folk, der var plaget af urene ånder, og de blev alle helbredt.

**Apostlene for Rådet**

**v17**  Da trådte ypperstepræsten frem sammen med alle dem, der var på hans side, det vil sige saddukæernes parti, brændende af iver, **v18**  og de lod apostlene anholde og sætte i offentlig forvaring. **v19**  Men om natten åbnede Herrens engel fængslets porte og førte dem ud og sagde: **v20**  »Gå hen og træd frem på tempelpladsen, og forkynd for folket alle dette livs ord!« **v21**  De adlød, og tidligt om morgenen gik de hen på tempelpladsen og begyndte at undervise. Imidlertid kom ypperstepræsten og hans folk; de sammenkaldte Rådet, hele Israels ældsteråd, og sendte bud til fængslet om, at apostlene skulle føres frem. **v22**  Men da vagtmandskabet kom derhen, fandt de dem ikke i fængslet, så de vendte tilbage og meldte: **v23**  »Vi fandt fængslet forsvarligt aflåset og vagterne på post ved portene, men da vi fik lukket op, fandt vi ingen derinde.« **v24**  Da anføreren for tempelvagten og ypperstepræsterne hørte det, kom de i vildrede om sagen og om, hvad dette mon skulle føre til. **v25**  Men så kom der en og meldte: »De mænd, som I satte i fængsel, står på tempelpladsen og underviser folket.« **v26**  Så gik anføreren sammen med vagtmandskabet hen og hentede dem, dog uden at bruge magt, for de frygtede, at folket skulle møde dem med stenkast. **v27**  Da de havde hentet dem, fremstillede de dem i Rådet, og ypperstepræsten tog dem i forhør **v28**  og sagde: »Vi har udtrykkeligt forbudt jer at undervise i dette navn, og alligevel har I fyldt Jerusalem med jeres lære og vil bringe denne mands blod over os.« **v29**  Peter og apostlene svarede: »Man bør adlyde Gud mere end mennesker. **v30**  Vore fædres Gud har oprejst Jesus, som I dræbte ved at hænge ham på et træ. **v31**  Ham har Gud ophøjet til fyrste og frelser ved sin højre hånd for at give Israel omvendelse og syndsforladelse. **v32**  Og vi er vidner om dette, vi og Helligånden, som Gud har givet dem, der adlyder ham.«

**Gamaliels tale**

**v33**  Da de hørte det, blev de rasende og ville dræbe dem. **v34**  Men så rejste en lovlærer sig i Rådet, en farisæer, der hed Gamaliel, og som var anset i hele folket. Han befalede, at mændene skulle føres udenfor et øjeblik. **v35**  Så sagde han til de andre: »Israelitter! Tag jer i agt for, hvad I er ved at gøre med disse mænd. **v36**  For før vores tid optrådte Theudas og påstod, at han var noget. Han fik tilslutning fra omkring fire hundrede mand, men han blev dræbt, og alle, der havde fulgt ham, blev spredt og blev til ingenting. **v37**  Efter ham optrådte Judas fra Galilæa i folketællingens dage, og han fik folk til at følge sig og gøre oprør; men han omkom også, og alle de, der havde fulgt ham, blev spredt for alle vinde. **v38**  I denne sag siger jeg jer: Hold jer fra disse mennesker og lad dem gå! For hvis dette er menneskers vilje eller værk, falder det fra hinanden, **v39**  men er det fra Gud, kan I ikke fælde dem; kom ikke til at stå som mennesker, der kæmper mod Gud.« De fulgte hans råd **v40**  og kaldte apostlene ind, lod dem piske og forbød dem at tale i Jesu navn og løslod dem. **v41**  De forlod så rådssalen, glade fordi de var blevet anset for værdige til at blive vanæret for Jesu navns skyld. **v42**  Både i templet og hjemme fortsatte de hver dag med at undervise og forkynde, at Jesus er den Salvede.

Kapitel 6:

**Valget af de syv**

**v1**  Da der i de dage blev stadig flere disciple, begyndte hellenisterne at skumle over hebræerne, fordi enkerne hos dem blev tilsidesat ved den daglige uddeling. **v2**  De tolv sammenkaldte så hele discipelskaren og sagde: »Det er ikke rigtigt, at vi forsømmer Guds ord for at varetage tjenesten ved bordene. **v3**  Find derfor blandt jer selv, brødre, syv velanskrevne mænd, fyldt af ånd og visdom, som vi kan sætte til denne opgave, **v4**  men selv vil vi fortsat holde os til bønnen og tjenesten for ordet.« **v5**  Dette forslag tilsluttede hele forsamlingen sig, og de valgte Stefanus, en mand fuld af tro og Helligånd, Filip, Prokoros, Nikanor, Timon, Parmenas og Nikolaos, en proselyt fra Antiokia. **v6**  Dem fremstillede de for apostlene, som bad og lagde hænderne på dem.

**v7**  Guds ord havde fremgang, og tallet på disciple i Jerusalem blev større og større; også en stor gruppe præster blev lydige mod troen.

**Stefanus for Rådet**

**v8**  Fuld af nåde og kraft gjorde Stefanus store undere og tegn blandt folket. **v9**  Da trådte der nogle frem af dem fra den synagoge, der hed De Frigivnes, Kyrenæernes og Alexandrinernes Synagoge, og nogle fra Kilikien og provinsen Asien, og de kom i diskussion med Stefanus. **v10**  De kunne dog ikke modstå den visdom og ånd, som han talte med. **v11**  Så fik de i al hemmelighed nogle mænd til at sige: »Vi har hørt ham tale spottende om Moses og Gud.« **v12**  De ophidsede folket og de ældste og de skriftkloge og kastede sig over ham, slæbte ham med og førte ham for Rådet, **v13**  og de stillede med falske vidner, som sagde: »Denne mand taler ustandselig imod dette hellige sted og imod loven. **v14**  Vi har nemlig hørt ham sige: Denne Jesus fra Nazaret vil bryde dette sted ned og forandre de skikke, som Moses har overleveret os.« **v15**  Alle, der sad i Rådet, stirrede på ham, og for dem at se var hans ansigt som en engels ansigt.

Kapitel 7:

**Stefanus' forsvarstale**

**v1**  Ypperstepræsten spurgte da: »Forholder det sig således?« **v2**  Stefanus svarede:

»Brødre og fædre! Hør på mig! Herlighedens Gud viste sig for vor fader Abraham i Mesopotamien, før han slog sig ned i Karan, **v3**  og sagde til ham: ›Forlad dit land og din slægt, og drag til det land, jeg vil vise dig.‹ **v4**  Da forlod han kaldæernes land og slog sig ned i Karan, og da hans far var død, førte Gud ham bort derfra til det land, som I nu bor i. **v5**  Gud gav ham ikke ejendom i det, ikke så meget som en fodsbred, men lovede at give Abraham og hans efterkommere landet til ejendom, skønt han var barnløs. **v6**  Gud sagde, at hans efterkommere skulle bo som fremmede i et land, der ikke var deres. Dér skulle de være trælle og plages i fire hundrede år. **v7**  ›Men så vil jeg dømme det folk, de er trælle for,‹ sagde Gud, ›og derefter skal de drage ud af landet og dyrke mig på dette sted.‹ **v8**  Og Gud oprettede omskærelsens pagt med ham. Og så blev Abraham far til Isak og omskar ham på den ottende dag, og Isak blev far til Jakob, og Jakob til de tolv patriarker. **v9**  Og patriarkerne blev skinsyge på Josef og solgte ham til Egypten, men Gud var med ham **v10**  og udfriede ham fra alle hans trængsler og lod ham finde yndest og visdom i egypterkongen Faraos øjne, så Farao indsatte ham som leder af Egypten og hele sit hus. **v11**  Der blev nu hungersnød i hele Egypten og Kana'an, nøden var stor, og vore fædre kunne ikke skaffe sig føden. **v12**  Da Jakob hørte, at der var korn i Egypten, sendte han vore fædre af sted første gang. **v13**  Men anden gang gav Josef sig til kende for sine brødre, og Farao blev klar over Josefs afstamning. **v14**  Josef sendte bud efter sin far Jakob og hele slægten, i alt femoghalvfjerds mennesker. **v15**  Og Jakob drog ned til Egypten, og dér døde han og vore fædre; **v16**  de blev ført til Sikem og lagt i den grav, som Abraham for en sum penge havde købt af Hamors sønner i Sikem. **v17**  Som tiden nu nærmede sig for opfyldelsen af det løfte, Gud havde givet Abraham, blev folket stort og talrigt i Egypten, **v18**  indtil der kom en anden konge over Egypten, som ikke kendte til Josef. **v19**  Denne konge brugte list mod vort folk og plagede vore fædre ved at lade deres spædbørn sætte ud, for at de ikke skulle blive i live. **v20**  På den tid blev Moses født, og han var et dejligt barn i Guds øjne. I tre måneder blev han passet i sin fars hus, **v21**  og da han så var blevet sat ud, tog Faraos datter ham op og opdrog ham som sin egen søn. **v22**  Moses blev oplært i al egypternes visdom og var mægtig både i ord og handling. **v23**  Da han var fyldt fyrre år, fik han den tanke at besøge sine brødre, Israels børn. **v24**  Da han så en af dem blive overfaldet, kom han ham til hjælp, og han hævnede den mishandlede ved at slå egypteren ihjel. **v25**  Han mente nu, at hans brødre ville forstå, at Gud ved hans hånd ville bringe dem frelse, men de forstod det ikke. **v26**  Næste dag dukkede han op, netop som de var i slagsmål. Han forsøgte at forlige dem til at slutte fred og sagde: ›I er jo brødre! Hvorfor overfalder I så hinanden?‹ **v27**  Men den mand, der havde overfaldet sin landsmand, afviste Moses og sagde: ›Hvem har sat dig til at være herre og dommer over os? **v28**  Vil du måske slå mig ihjel, ligesom du slog egypteren ihjel i går?‹ **v29**  Da Moses hørte det, flygtede han og boede som fremmed i landet Midjan, hvor han fik to sønner.

**v30**  Efter fyrre års forløb viste en engel sig for ham i ørkenen ved bjerget Sinaj i flammen fra en brændende tornebusk. **v31**  Og da Moses så det, undrede han sig over synet, men da han gik hen for at se nøjere på det, lød Herrens røst: **v32**  ›Jeg er dine fædres Gud, Abrahams og Isaks og Jakobs Gud.‹ Da skælvede Moses og turde ikke se derhen. **v33**  Men Herren sagde til ham: ›Tag dine sandaler af, for stedet, du står på, er hellig jord. **v34**  Jeg har set mit folks lidelse i Egypten, jeg har hørt deres klageskrig, og jeg er kommet ned for at redde dem. Gå nu! Jeg vil sende dig til Egypten.‹ **v35**  Den Moses, som de afviste med ordene: Hvem har sat dig til at være herre og dommer? – ham sendte Gud som herre og befrier, hjulpet af den engel, der havde vist sig for ham i tornebusken. **v36**  Det var ham, der førte dem ud, og som gjorde undere og tegn i Egypten og ved Det Røde Hav og i ørkenen i fyrre år. **v37**  Det var den Moses, som sagde til israelitterne: ›Gud vil lade en profet som mig fremstå for jer, en af jeres egne.‹ **v38**  Det var også ham, der i menigheden i ørkenen var sammen med englen, der talte til ham på bjerget Sinaj, og med vore fædre, og han modtog livgivende ord at give os. **v39**  Ham ville vore fædre ikke adlyde, de afviste ham og vendte i deres hjerte tilbage til Egypten **v40**  og sagde til Aron: ›Lav os en gud, som kan gå foran os, for vi ved ikke, hvad der er blevet af denne Moses, som førte os ud af Egypten.‹ **v41**  I de dage fremstillede de så en kalv og ofrede til afgudsbilledet, og de glædede sig over deres hænders værk. **v42**  Da vendte Gud sig bort og prisgav dem til at dyrke himlens hær, som der er skrevet i Profeternes Bog:       Bragte I mig slagtofre og afgrødeofre       de fyrre år i ørkenen, Israels hus?        **v43**  Teltet med Molok førte I med jer       og jeres gud Raifans stjerne,       de billeder, I har lavet for at tilbede dem.       Så fører jeg jer bort til et sted       på den anden side af Babylon. **v44**  I ørkenen havde vore fædre Vidnesbyrdets telt, og det var sådan, som han, der havde talt med Moses, havde befalet ham at indrette det, efter det forbillede, Moses havde fået at se. **v45**  Det telt overtog vore fædre, og de bragte det med sig, da de under Josva tog landet i besiddelse efter de folkeslag, som Gud drev bort foran vore fædre, og sådan var det indtil Davids tid. **v46**  Han fandt nåde for Guds øjne og bad om, at han måtte finde en bolig til Jakobs Gud. **v47**  Men det blev Salomo, der byggede ham et hus. **v48**  Dog bor den Højeste ikke i huse, bygget af hænder – som profeten siger:        **v49**  Himlen er min trone,       jorden min fodskammel;       hvilket hus skulle I kunne bygge mig,       siger Herren,       eller hvilket sted skulle være min bolig?        **v50**  Har min hånd ikke skabt alt dette? **v51**  I stivnakkede og uomskårne på hjerte og øre! I sætter jer altid op imod Helligånden; det gjorde jeres fædre, og det gør I. **v52**  Hvem af profeterne har jeres fædre ikke forfulgt? De dræbte dem, der forudsagde, at den Retfærdige ville komme, og I er blevet hans forrædere og mordere. **v53**  I modtog loven på engles anvisninger, men I har ikke holdt den.«

**Steningen af Stefanus**

**v54**  Da de hørte dette, blev de ramt i deres hjerter og skar tænder imod ham. **v55**  Men fuld af Helligånden stirrede Stefanus mod himlene, og han så Guds herlighed og Jesus stående ved Guds højre side. **v56**  Og han sagde: »Nu ser jeg himlen åben og Menneskesønnen stå ved Guds højre side.« **v57**  Da skreg de højt, holdt sig for ørerne og fór alle som én løs på ham. **v58**  De drev ham uden for byen og begyndte at stene ham. Vidnerne lagde deres kapper ved fødderne af en ung mand, der hed Saulus. **v59**  Så stenede de Stefanus, mens han bad: »Herre Jesus, tag imod min ånd!« **v60**  Han faldt på knæ og råbte med høj røst: »Herre, tilregn dem ikke denne synd!« Og da han havde sagt dette, sov han hen.

Kapitel 8:

**Forfølgelsen i Jerusalem**

**v1**  Og Saulus bifaldt mordet på Stefanus.

Samme dag udbrød der en stor forfølgelse af menigheden i Jerusalem, og alle undtagen apostlene blev spredt ud over Judæa og Samaria. **v2**  Der var nogle fromme mænd, som begravede Stefanus og holdt en stor ligklage over ham. **v3**  Men Saulus søgte at tilintetgøre menigheden, han trængte ind i det ene hus efter det andet, slæbte både mænd og kvinder ud og fik dem fængslet.

**v4**  De, der var blevet spredt, begyndte nu at drage rundt og forkynde ordet.

**Forkyndelsen af evangeliet i Samaria**

**v5**  Filip tog ned til byen i Samaria og prædikede for dem om Kristus. **v6**  Og i folkeskarerne var alle som én optaget af det, Filip sagde, når de lyttede til ham og så de tegn, han gjorde; **v7**  for mange af dem, der var besat af urene ånder, dem fór de ud af med råb og høje skrig, og mange lamme og halte blev helbredt. **v8**  Og der blev stor glæde i den by. **v9**  Men der var i forvejen i byen en mand, der udøvede magi, så folk i Samaria var helt overvældede. Han hed Simon og gav sig ud for at være noget stort. **v10**  Alle, små som store, var optaget af ham og sagde: »Han er Guds kraft, den der kaldes Den Store.« **v11**  De var optaget af ham, fordi han gennem lang tid havde forbløffet dem med sine magiske kunster. **v12**  Men da de nu troede Filip, der forkyndte evangeliet om Guds rige og om Jesu Kristi navn, lod de sig døbe, både mænd og kvinder. **v13**  Ja, også Simon selv kom til tro, og da han var blevet døbt, holdt han sig hele tiden til Filip og var forbløffet over de tegn og mægtige gerninger, han så. **v14**  Da apostlene i Jerusalem hørte, at Samaria havde taget imod Guds ord, sendte de Peter og Johannes ned til dem. **v15**  Da de kom derned, bad de for dem om, at de måtte få Helligånden; **v16**  for den var endnu ikke kommet over nogen af dem, de var kun blevet døbt i Herren Jesu navn. **v17**  De lagde så hænderne på dem, og de fik Helligånden. **v18**  Men da Simon så, at Ånden blev givet ved apostlenes håndspålæggelse, kom han med penge til dem **v19**  og sagde: »Giv også mig den magt, at den, jeg lægger hænderne på, får Helligånden.« **v20**  Peter svarede ham: »Gid dit sølv må forgå og du selv med, når du tror, at du kan købe Guds gave for penge. **v21**  Du har hverken lod eller del i denne sag, for dit hjerte er ikke oprigtigt over for Gud. **v22**  Omvend dig derfor fra din ondskab, og bed Herren om, at du må få tilgivelse for det, dit hjerte pønser på, **v23**  for jeg ser, at du er fuld af gift og galde og lænket i uretfærdighed.« **v24**  Men Simon svarede ham: »Gå i forbøn for mig hos Herren, så der ikke skal ske mig noget af det, I har sagt.«

**v25**  Da apostlene nu havde vidnet og talt Herrens ord, vendte de tilbage til Jerusalem, og undervejs forkyndte de evangeliet i mange samaritanske landsbyer.

**Filip og den etiopiske hofmand**

**v26**  Herrens engel talte til Filip og sagde: »Bryd op og gå sydpå ad den vej, der går fra Jerusalem til Gaza; den er øde.« **v27**  Og Filip brød op og gik. Der var en etiopier, en mægtig hofmand hos etiopiernes dronning Kandake, som forvaltede alle hendes skatte; han var kommet til Jerusalem for at tilbede **v28**  og var på vej hjem og sad i sin vogn og læste profeten Esajas. **v29**  Ånden sagde til Filip: »Gå hen til den vogn og hold dig tæt op ad den!« **v30**  Filip løb derhen, og da han hørte manden læse af profeten Esajas, spurgte han: »Forstår du også det, du læser?« **v31**  Han svarede: »Hvordan skal jeg kunne det, når der ikke er nogen, der vejleder mig?« Og han bad Filip om at komme op i vognen og sætte sig hos ham. **v32**  Det afsnit i Skriften, han læste, var dette:       Som et får, der føres til slagtning,       som et lam, der er stumt, mens det klippes,       således åbnede han ikke sin mund.        **v33**  I fornedrelsen blev hans dom taget bort.       Hvem kan fortælle om hans slægt?       For hans liv blev taget bort fra jorden. **v34**  Hofmanden spurgte Filip: »Jeg beder dig sige mig, hvem er det, profeten taler om her? Er det om sig selv, eller er det om en anden?« **v35**  Filip tog så til orde, og han begyndte med dette skriftsted og forkyndte evangeliet om Jesus for ham. **v36**  Mens de nu kørte hen ad vejen, kom de til noget vand, og hofmanden sagde: »Se, dér er vand, hvad hindrer mig i at blive døbt?« **v37**   Filip sagde: »Tror du af hele dit hjerte, så kan det ske.« Han svarede: »Jeg tror, at Jesus Kristus er Guds søn.« **v38**  Han befalede, at vognen skulle standse, og de gik begge ned i vandet, både Filip og hofmanden, og Filip døbte ham. **v39**  Men da de kom op af vandet, bortrykkede Herrens ånd Filip, og hofmanden så ham ikke mere; han fortsatte sin rejse med glæde.

**v40**  Filip blev senere set i Ashdod, og han forkyndte evangeliet i alle de byer, han drog igennem, indtil han kom til Cæsarea.

Kapitel 9:

**Saulus' omvendelse**

**v1**  Saulus fnyste stadig af raseri og truede Herrens disciple med mord; han gik til ypperstepræsten **v2**  og bad ham om breve til synagogerne i Damaskus for at fængsle dem, der hørte til Vejen, og som han kunne finde, både mænd og kvinder, og føre dem til Jerusalem. **v3**  Men undervejs, netop som han nærmede sig Damaskus, skinnede et lys fra himlen pludselig om ham. **v4**  Han faldt til jorden og hørte en røst sige: »Saul, Saul, hvorfor forfølger du mig?« **v5**  Han svarede: »Hvem er du, herre?« Han sagde: »Jeg er Jesus, som du forfølger. **v6**  Men rejs dig og gå ind i byen, så vil du få at vide, hvad du skal gøre.« **v7**  Hans rejseledsagere stod målløse; nok hørte de røsten, men de så ingen. **v8**  Så rejste Saulus sig op fra jorden, men skønt hans øjne var vidt åbne, kunne han ikke se. De måtte lede ham ved hånden og føre ham ind i Damaskus. **v9**  I tre dage kunne han ikke se, og han hverken spiste eller drak.

**v10**  I Damaskus var der en discipel, som hed Ananias, og til ham sagde Herren i et syn: »Ananias!« Han svarede: »Ja, Herre!« **v11**  Herren sagde til ham: »Rejs dig og gå hen i Den lige Gade og spørg i Judas' hus efter Saulus fra Tarsus. For han beder, **v12**  og han har i et syn set en mand, der hedder Ananias, komme ind og lægge hænderne på ham, så han igen kunne se.« **v13**  Ananias svarede: »Herre, jeg har hørt af mange, hvor meget ondt denne mand har gjort mod dine hellige i Jerusalem. **v14**  Og her har han fuldmagt fra ypperstepræsterne til at fængsle alle dem, der påkalder dit navn.« **v15**  Men Herren sagde til ham: »Gå! For han er det redskab, jeg har udvalgt til at bringe mit navn frem for hedninger og konger og Israels børn, **v16**  og jeg vil vise ham, hvor meget han skal lide for mit navns skyld.« **v17**  Så gik Ananias, og da han kom ind i huset, lagde han hænderne på ham og sagde: »Broder Saul, Herren har sendt mig, Jesus, som viste sig for dig på vejen hertil, for at du igen skal kunne se og blive fyldt af Helligånden.« **v18**  Og straks var det, som faldt der skæl fra hans øjne, han kunne se igen, og han rejste sig og blev døbt. **v19**  Og han tog føde til sig og kom til kræfter.

**Saulus' prædiken og flugt**

Han blev nogle dage hos disciplene i Damaskus, **v20**  og han prædikede straks i synagogerne, at Jesus er Guds søn. **v21**  Alle, der hørte det, blev forbavset og sagde: »Er det ikke ham, der i Jerusalem ville udrydde dem, der påkalder dette navn? Og er han ikke kommet hertil netop for at fængsle dem og bringe dem til ypperstepræsterne?« **v22**  Men Saulus blev stadig stærkere og satte jøderne i Damaskus til vægs, når han påviste, at Jesus er Kristus. **v23**  Efter lang tids forløb traf jøderne i fællesskab den beslutning at rydde ham af vejen. **v24**  Men Saulus fik nys om deres plan. De holdt tilmed vagt ved byportene dag og nat for at kunne rydde ham af vejen. **v25**  Men en nat tog hans disciple og firede ham ned i en kurv og fik ham således gennem bymuren.

**Saulus i Jerusalem**

**v26**  Da han var kommet til Jerusalem, forsøgte han at slutte sig til disciplene, men alle var bange for ham, da de ikke kunne tro, at han var en discipel. **v27**  Men Barnabas tog sig af ham og førte ham til apostlene. Han forklarede dem, hvordan han på vejen havde set Herren, og at Herren havde talt til ham, og hvordan han i Damaskus frimodigt havde talt i Jesu navn. **v28**  Og han havde sin gang hos dem i Jerusalem og talte frimodigt i Herrens navn. **v29**  Han talte og diskuterede med hellenisterne; men de forsøgte at rydde ham af vejen. **v30**  Da brødrene blev klar over det, fik de ham ned til Cæsarea og sendt videre til Tarsus.

**v31**  Menigheden i hele Judæa og Galilæa og Samaria havde nu fred; den blev bygget op og levede i Herrens frygt og voksede ved Helligåndens formaning.

**Peter helbreder Æneas i Lydda**

**v32**  Peter rejste rundt overalt og kom også ned til de hellige, der boede i Lydda. **v33**  Dér traf han en mand, der hed Æneas, som i otte år havde været sengeliggende, fordi han var lam. **v34**  Til ham sagde Peter: »Æneas, Jesus Kristus helbreder dig. Stå op og red selv din seng!« Og han rejste sig straks op. **v35**  Alle beboerne i Lydda og Saron så ham, og de vendte om til Herren.

**Peter opvækker Tabitha i Joppe**

**v36**  I Joppe var der en kvindelig discipel, der hed Tabitha – det betyder Hind. Hun gjorde mange gode gerninger og gav mange almisser. **v37**  På den tid skete det, at hun blev syg og døde. De vaskede hende og lagde hende i et værelse ovenpå. **v38**  Lydda ligger nær ved Joppe, og da disciplene hørte, at Peter var dér, sendte de to mænd hen til ham, og de bad ham: »Skynd dig at komme til os!« **v39**  Peter brød så op og gik med dem. Da han kom derhen, viste de ham op i rummet ovenpå, og alle enkerne kom grædende og viste alle de kjortler og kapper frem, som Tabitha havde lavet, mens hun var hos dem. **v40**  Peter sendte alle udenfor, faldt på knæ og bad; så vendte han sig mod liget og sagde: »Tabitha, stå op!« Hun åbnede sine øjne, og da hun så Peter, satte hun sig op. **v41**  Og han rakte hende hånden og rejste hende op. Så kaldte han på de hellige og enkerne og viste dem, at hun levede.

**v42**  Det blev kendt over hele Joppe, så mange kom til tro på Herren. **v43**  Og Peter boede i lang tid i Joppe hos en garver, der hed Simon.

Kapitel 10:

**Peter og Cornelius**

**v1**  I Cæsarea var der en mand ved navn Cornelius, som var officer i en militærafdeling, der hed Den Italienske. **v2**  Han var from og gudfrygtig, ligesom hele hans husstand; han gav folket mange almisser og bad bestandig til Gud.

**v3**  En dag omkring ved den niende time så han tydeligt i et syn Guds engel, der kom ind til ham og sagde: »Cornelius!« **v4**  Han stirrede på englen og spurgte forfærdet: »Hvad er der, herre?« Englen sagde til ham: »Dine bønner og dine almisser er steget op til Gud og huskes hos ham. **v5**  Send nu nogle folk til Joppe efter en mand, der hedder Simon med tilnavnet Peter. **v6**  Han bor hos garveren Simon, hvis hus ligger ved havet.« **v7**  Da englen, som havde talt til ham, var gået, kaldte han på to af sine husfolk og på en from soldat blandt dem, der til stadighed var om ham. **v8**  Han forklarede dem det alt sammen og sendte dem så til Joppe. **v9**  Den næste dag, da de var undervejs og nærmede sig byen, gik Peter ved den sjette time op på taget for at bede. **v10**  Da blev han sulten og ville have noget at spise. Mens man tilberedte det, faldt han i henrykkelse, **v11**  og han så himlen åben og noget komme ned, som lignede en stor dug, der ved de fire hjørner blev sænket ned på jorden. **v12**  I den var der alle slags af jordens firbenede dyr og krybdyr og af himlens fugle. **v13**  Og en røst lød til ham: »Rejs dig, Peter, slagt og spis!« **v14**  Men Peter svarede: »Ikke tale om, Herre, for jeg har aldrig spist noget som helst vanhelligt og urent.« **v15**  Så lød røsten igen til ham, for anden gang: »Hvad Gud har erklæret for rent, må du ikke kalde vanhelligt.« **v16**  Dette skete tre gange, og straks efter blev det hele taget op til himlen.

**v17**  Mens Peter endnu var i vildrede med, hvad det syn, han havde haft, skulle betyde, havde de mænd, der var sendt af Cornelius, spurgt sig frem til Simons hus. De stod nu ved porten **v18**  og råbte for at få at vide, om Simon med tilnavnet Peter boede dér. **v19**  Mens Peter grundede over sit syn, sagde Ånden til ham: »Her er tre mænd, som spørger efter dig. **v20**  Rejs dig og gå nedenunder og følg uden betænkelighed med dem, for det er mig, der har sendt dem.« **v21**  Peter gik da ned til mændene og sagde: »Det er mig, I spørger efter. Hvorfor er I kommet?« **v22**  De svarede: »Officeren Cornelius, som er en retfærdig og gudfrygtig mand og velanskrevet hos hele det jødiske folk, har af en hellig engel fået bud om at lade dig hente til sit hus og høre, hvad du har at sige.« **v23**  Så bød han dem indenfor og beværtede dem. Næste dag brød han op og tog af sted sammen med dem, og nogle af brødrene fra Joppe tog med ham.

**v24**  Dagen efter kom de til Cæsarea. Cornelius ventede dem og havde sammenkaldt sine slægtninge og de nærmeste venner. **v25**  Da Peter skulle til at gå ind, kom Cornelius ham i møde og faldt ned for hans fødder og tilbad ham. **v26**  Men Peter bad ham rejse sig og sagde: »Rejs dig op, jeg er jo selv et menneske.« **v27**  Og mens han talte med ham, gik han indenfor, og dér fandt han mange forsamlet. **v28**  Han sagde til dem: »I ved, at det ikke er tilladt for en jøde at omgås eller besøge nogen fra et fremmed folk. Men Gud har vist mig, at jeg ikke skal kalde noget menneske vanhelligt eller urent. **v29**  Derfor kom jeg også uden nogen indvending, da der blev sendt bud efter mig. Nu spørger jeg, hvorfor I har sendt bud efter mig.« **v30**  Så sagde Cornelius: »For fire dage siden, netop nu i den niende time, mens jeg bad herhjemme, står der pludselig en mand i lysende klæder foran mig, **v31**  og han siger: Cornelius, din bøn er blevet hørt og dine almisser husket af Gud. **v32**  Send nu bud til Joppe og lad Simon med tilnavnet Peter hente; han bor i garveren Simons hus ved havet. **v33**  Jeg sendte da straks bud til dig, og du har gjort en god gerning ved at komme. Nu står vi så alle her for Guds ansigt for at høre alt, hvad Herren har pålagt dig.«

**Peters prædiken i Cornelius' hus**

**v34**  Så tog Peter ordet og sagde: »Nu forstår jeg, at Gud ikke gør forskel på nogen, **v35**  men at han i et hvilket som helst folk tager imod den, der frygter ham og øver retfærdighed. **v36**  Det er det ord, Gud sendte til Israels børn, da han forkyndte fred ved Jesus Kristus; han er alles Herre. **v37**  I ved, hvad der er sket i hele Judæa, det der begyndte i Galilæa efter den dåb, Johannes prædikede: **v38**  hvordan Gud salvede Jesus fra Nazaret med Helligånd og kraft, og hvordan Jesus færdedes overalt og gjorde vel og helbredte alle, der var under Djævelens herredømme; for Gud var med ham. **v39**  Og vi er vidner om alt det, han gjorde i jødernes land såvel som i Jerusalem. Ham, som de slog ihjel ved at hænge ham på et træ, **v40**  ham oprejste Gud på den tredje dag og lod ham træde synlig frem, **v41**  ikke for hele folket, men for os, der i forvejen var udvalgt af Gud til at være vidner, vi som spiste og drak sammen med ham, efter at han var opstået fra de døde. **v42**  Og han befalede os at prædike for folket og vidne om, at det er ham, Gud har bestemt til at være dommer over levende og døde. **v43**  Om ham vidner alle profeterne, at enhver, som tror på ham, skal få syndsforladelse ved hans navn.«

**v44**  Mens Peter endnu talte, kom Helligånden over alle, der hørte ordet. **v45**  Og de troende af jødisk herkomst, som var kommet derhen sammen med Peter, undrede sig over, at Helligåndens gave også blev udgydt over hedninger; **v46**  for de hørte dem tale i tunger og lovprise Gud. Da tog Peter til orde: **v47**  »Mon nogen kan hindre disse mennesker i at blive døbt med vand, når de har fået Helligånden ligesom vi?« **v48**  Han befalede da, at de skulle døbes i Jesu Kristi navn. Derefter bad de ham om at blive der nogle dage.

Kapitel 11:

**Peters redegørelse i Jerusalem**

**v1**  Apostlene og brødrene rundt om i Judæa hørte, at også hedningerne havde taget imod Guds ord. **v2**  Og da Peter kom op til Jerusalem, gik jøderne i rette med ham **v3**  og sagde: »Du har besøgt ikke-jøder og spist sammen med dem.« **v4**  Men Peter gav sig til at forklare dem i rækkefølge, hvad der var sket, og sagde: **v5**  »Jeg opholdt mig i Joppe; og mens jeg bad, faldt jeg i henrykkelse og havde et syn, noget, der kom ned fra himlen og lignede en stor dug, blev sænket ned ved de fire hjørner, og den kom helt ned til mig. **v6**  Jeg stirrede på den og blev ved med at se, og jeg så jordens firbenede dyr, vilde dyr og krybdyr og himlens fugle. **v7**  Og jeg hørte en røst sige til mig: Rejs dig, Peter, slagt og spis! **v8**  Men jeg svarede: Ikke tale om, Herre, for jeg har aldrig taget noget som helst vanhelligt eller urent i min mund. **v9**  For anden gang talte røsten fra himlen: Hvad Gud har erklæret for rent, må du ikke kalde vanhelligt. **v10**  Dette skete tre gange, og det hele blev igen taget op til himlen. **v11**  I det samme stod der tre mænd ved det hus, hvor vi opholdt os, de var sendt til mig fra Cæsarea. **v12**  Og Ånden sagde til mig, at jeg skulle gå med uden betænkelighed. De seks brødre her fulgte også med, og vi kom ind i mandens hus. **v13**  Han fortalte os, hvordan han havde set englen stå i hans hus og sige: Send bud til Joppe efter Simon med tilnavnet Peter. **v14**  Han vil tale de ord til dig, ved hvilke du og hele din husstand skal blive frelst. **v15**  Og næppe var jeg begyndt at tale, før Helligånden kom over dem, ligesom den kom over os i den første tid. **v16**  Da mindedes jeg Herrens ord, at han har sagt: Johannes døbte med vand, men I skal døbes med Helligånden. **v17**  Når nu Gud har givet dem den samme gave, som vi fik, da vi var kommet til tro på Herren Jesus Kristus, hvordan skulle jeg så kunne hindre Gud i noget?« **v18**  Da de hørte det, blev de rolige og priste Gud og sagde: »Så har Gud da også givet hedningerne omvendelsen til livet.«

**Menigheden i Antiokia**

**v19**  De, der var blevet spredt under den forfølgelse, der udbrød i anledning af Stefanus, rejste nu rundt helt til Fønikien og Cypern og Antiokia, men forkyndte kun ordet for jøder. **v20**  Men blandt dem var der nogle cyprioter og kyrenæere, som kom til Antiokia og også talte til grækerne og forkyndte evangeliet om Herren Jesus. **v21**  Og Herrens hånd var med dem, så et stort antal kom til tro og vendte om til Herren.

**v22**  Rygtet om dem kom menigheden i Jerusalem for øre, og de sendte Barnabas til Antiokia. **v23**  Da han kom dertil og erfarede Guds nåde, blev han glad og formanede alle til at holde sig til Herren med beslutsomt hjerte. **v24**  For han var en god mand, fyldt af Helligånd og tro. Og en stor skare blev vundet for Herren. **v25**  Barnabas tog så af sted til Tarsus for at opsøge Saulus, **v26**  og da han havde fundet ham, tog han ham med til Antiokia; og så var de sammen et helt år i menigheden og underviste en stor skare. Og det var i Antiokia, at man første gang kaldte disciplene kristne.

**v27**  På den tid kom der nogle profeter fra Jerusalem til Antiokia. **v28**  En af dem, som hed Agabos, rejste sig og varslede ved Ånden, at der ville blive stor hungersnød i hele verden; og det blev der under Claudius. **v29**  Disciplene besluttede da, at alle skulle sende, hvad de hver især havde råd til, som hjælp til brødrene i Judæa. **v30**  Det gjorde de så, og de sendte Barnabas og Saulus til de ældste med gaven.

Kapitel 12:

**Peters fængsling og befrielse**

**v1**  Ved den tid lagde kong Herodes hånd på nogle fra menigheden for at mishandle dem. **v2**  Og Johannes' bror, Jakob, lod han henrette med sværd. **v3**  Da han så, at det var jøderne tilpas, gik han videre og lod også Peter anholde. Det skete under de usyrede brøds fest. **v4**  Han greb Peter og kastede ham i fængsel og satte fire hold på hver fire soldater til at holde vagt over ham. Efter påske ville han så føre ham frem for folket. **v5**  Peter blev derfor holdt fængslet, men i menigheden blev der utrætteligt bedt til Gud for ham. **v6**  Natten før Herodes ville stille ham for retten, lå Peter og sov mellem to soldater; han var lagt i to lænker, og vagter ved døren bevogtede fængslet. **v7**  Pludselig står Herrens engel der, og et lys strålede i rummet. Englen vækkede Peter med et puf i siden og sagde: »Skynd dig at stå op!« Da faldt lænkerne af hans hænder. **v8**  Og englen sagde til ham: »Bind kjortlen op og tag dine sandaler på!« Han gjorde, som der blev sagt, og englen sagde: »Tag din kappe på og følg mig!« **v9**  Peter fulgte med ud, men forstod ikke, at det, der skete ved englen, var virkeligt; han troede, at det var et syn. **v10**  Da de var kommet forbi den første og den anden vagtpost, kom de til den jernport, der førte ud til byen. Den åbnede sig for dem af sig selv, og de trådte ud og fortsatte en gade hen; og pludselig forsvandt englen fra ham.

**v11**  Så kom Peter til sig selv og sagde: »Nu forstår jeg sandelig, at Herren har sendt sin engel og revet mig ud af Herodes' hånd og fra alt det, som jøderne går og venter på.« **v12**  Da han havde gjort sig dette klart, gik han hen til Marias hus – hun var mor til Johannes med tilnavnet Markus. Dér var mange forsamlet og bad. **v13**  Peter bankede på døren til portrummet, og en pige, der hed Rhode, kom ud for at lukke op. **v14**  Da hun genkendte hans stemme, fik hun af bare glæde ikke åbnet døren, men løb ind og fortalte, at Peter stod udenfor. **v15**  De sagde: »Du er vanvittig!« Men hun forsikrede, at det forholdt sig sådan. Så sagde de: »Det er hans engel.« **v16**  Peter stod stadig og bankede på, og da de fik lukket op, så de ham og blev ude af sig selv af forundring. **v17**  Men han gav dem tegn med hånden om at være stille og fortalte så, hvorledes Herren havde ført ham ud af fængslet, og han sagde: »Fortæl det til Jakob og brødrene!« Så forlod han dem og drog til et andet sted.

**Herodes Agrippas død**

**v18**  Da det blev dag, opstod der en ikke ringe uro blandt soldaterne over, hvad der var blevet af Peter. **v19**  Herodes eftersøgte ham, men fandt ham ikke, og efter at han havde forhørt vagterne, befalede han, at de skulle henrettes. Han rejste så fra Judæa til Cæsarea og opholdt sig dér.

**v20**  Mellem Herodes og folk i Tyrus og Sidon var der bittert fjendskab. De blev dog enige om at møde op hos ham, og da de havde fået kongens kammertjener, Blastus, på deres side, bad de om fred. Deres land fik nemlig sine levnedsmidler fra kongens land. **v21**  På en fastsat dag iførte Herodes sig sit kongelige skrud, satte sig på tronen og holdt tale til dem. **v22**  Da råbte folket: »Det er en gud, der taler, ikke et menneske!« **v23**  I det samme slog Herrens engel ham, fordi han ikke gav Gud æren. Og han blev ædt op af maddiker og døde.

**v24**  Men Guds ord fik fremgang og blev udbredt. **v25**  Og da Barnabas og Saulus havde udført deres tjeneste i Jerusalem, vendte de tilbage og tog Johannes med tilnavnet Markus med sig.

Kapitel 13:

**Udsendelsen af Barnabas og Saulus**

**v1**  I menigheden i Antiokia var der profeter og lærere, nemlig Barnabas og Simeon, der blev kaldt Niger, Lukius fra Kyrene, Manaen, der var plejebror til landsfyrsten Herodes, og Saulus. **v2**  Og mens de holdt gudstjeneste og fastede, sagde Helligånden: »Udtag Barnabas og Saulus til det arbejde, jeg har kaldet dem til.« **v3**  Da de havde fastet og bedt og lagt hænderne på dem, sendte de dem af sted.

**Forkyndelsen på Cypern**

**v4**  Efter at de nu var udsendt af Helligånden, tog de ned til Seleukia, og derfra sejlede de til Cypern. **v5**  Og da de var kommet til Salamis, forkyndte de Guds ord i jødernes synagoger. De havde også Johannes med som medhjælper.

**v6**  De drog rundt på hele øen lige til Pafos, hvor de traf en jøde ved navn Barjesus, som var troldmand og falsk profet. **v7**  Han holdt til hos statholderen Sergius Paulus, som var en forstandig mand. Statholderen sendte bud efter Barnabas og Saulus, for han ønskede at høre Guds ord. **v8**  Men troldmanden Elymas, som hans navn lyder i oversættelse, modarbejdede dem og forsøgte at vende statholderen bort fra troen. **v9**  Saulus, som også hedder Paulus, blev da fyldt af Helligånden, så fast på ham **v10**  og sagde: »Du Djævelens barn, fjende af al retfærdighed! Du, som er så fuld af alt muligt bedrag og ondskab, holder du aldrig op med at gøre Herrens lige veje krogede? **v11**  Nu skal Herrens hånd ramme dig, så du bliver blind og for en tid ikke kan se solen!« I det samme faldt der dybt mørke over Elymas, og han gik rundt og famlede efter en, som kunne lede ham ved hånden. **v12**  Da statholderen så, hvad der var sket, kom han til tro, fuld af undren over Herrens lære.

**Rejsen fra Cypern over Pamfylien til Pisidien**

**v13**  Paulus og hans ledsagere sejlede ud fra Pafos og kom til Perge i Pamfylien, men Johannes forlod dem og vendte tilbage til Jerusalem; **v14**  de andre rejste videre fra Perge og nåede til Antiokia i Pisidien. På sabbatten gik de hen i synagogen og satte sig; **v15**  efter oplæsningen fra loven og profeterne sendte synagogeforstanderne bud ned til dem: »Brødre, hvis I har en formaningstale til folket, så tal!«

**Paulus' prædiken i Antiokia i Pisidien**

**v16**  Da rejste Paulus sig, gav tegn med hånden og sagde: »Israelitter og I, der frygter Gud, hør på mig! **v17**  Dette folks Gud, Israels Gud, har udvalgt vore fædre. Han gjorde folket stort under opholdet i det fremmede, i Egypten, og førte dem ud derfra med løftet arm. **v18**  I næsten fyrre år sørgede han for dem i ørkenen, **v19**  og efter at han havde udryddet syv folkeslag i Kana'an, lod han dem tage deres land i besiddelse; **v20**  så gik der omkring fire hundrede og halvtreds år. Og derefter gav Gud dem dommere frem til profeten Samuel. **v21**  Derpå bad de om en konge, og Gud gav dem i fyrre år Saul, søn af Kish, af Benjamins stamme. **v22**  Så afsatte Gud ham og oprejste David til konge over dem. Om ham vidnede Gud og sagde: ›Jeg har fundet David, søn af Isaj, en mand efter mit hjerte; han skal udføre alt det, jeg vil.‹ **v23**  Af hans slægt har Gud givet Israel en frelser, som han havde lovet, Jesus. **v24**  Forud for hans fremtræden havde Johannes prædiket omvendelsesdåb for hele Israels folk. **v25**  Da Johannes stod ved enden af sit livsløb, sagde han: Jeg er ikke, hvad I anser mig for at være. Men efter mig kommer en, hvis sko jeg ikke er værdig til at tage af.

**v26**  Brødre, I som er børn af Abrahams slægt, og I andre her, som frygter Gud! Det er til os, ordet om denne frelse er blevet sendt. **v27**  For Jerusalems indbyggere og deres ledere kendte ham ikke, de dømte ham og opfyldte derved profeternes ord, som læses op hver sabbat. **v28**  Og selv om de ikke fandt noget grundlag for dødsdom, bad de Pilatus om at lade ham henrette. **v29**  Da de havde udført alt det, der står skrevet om ham, tog de ham ned fra korset og lagde ham i en grav. **v30**  Men Gud oprejste ham fra de døde, **v31**  og i mange dage viste han sig for dem, der var fulgt med ham fra Galilæa til Jerusalem, og de er nu hans vidner over for folket. **v32**  Og vi forkynder jer det evangelium, at løftet, der blev givet til fædrene, **v33**  har Gud opfyldt for os, deres børn, da han lod Jesus opstå, sådan som der står skrevet i den anden salme:       Du er min søn,       jeg har født dig i dag. **v34**  Og at Gud lod ham opstå fra de døde, så han ikke nogen sinde skal vende tilbage til forrådnelse, har han sagt således: ›For jeg vil opfylde de urokkelige løfter til David for jer!‹ **v35**  Derfor siger han også et andet sted: ›Din hellige vil du ikke lade se forrådnelse.‹ **v36**  For da David havde tjent sit slægtled, sov han hen efter Guds vilje og blev lagt hos sine fædre og så forrådnelse. **v37**  Men han, som Gud oprejste, så ikke forrådnelse. **v38**  Det skal I altså vide, brødre, at det er ved ham, der forkyndes jer syndsforladelse; og i alt det, hvori I ikke kunne gøres retfærdige ved Moseloven, **v39**  bliver enhver, der tror, gjort retfærdig ved ham. **v40**  Tag jer i agt, at det ikke går, som der er sagt hos profeterne:        **v41**  Se jer om, I som er fulde af foragt!       I skal blive stumme af undren og gå til grunde,       for jeg udfører en gerning i jeres dage,       en gerning, som I ikke ville tro,       hvis nogen fortalte jer om den.«

**v42**  Da de gik ud, bad man om at måtte høre om dette igen den følgende sabbat. **v43**  Da synagogemenigheden spredtes, fulgte mange jøder og gudfrygtige proselytter med Paulus og Barnabas, som talte med dem og søgte at overbevise dem om, at de skulle blive ved Guds nåde. **v44**  Den følgende sabbat var næsten hele byen kommet sammen for at høre Herrens ord. **v45**  Da jøderne så skarerne, blev de fulde af misundelse, og det, Paulus sagde, modsagde de og spottede. **v46**  Men Paulus og Barnabas talte med frimodighed og sagde: »Guds ord måtte forkyndes for jer først. Men siden I afviser det og ikke anser jer selv for værdige til evigt liv, så vender vi os til hedningerne. **v47**  For således har Herren befalet os det:       Jeg har gjort dig til lys for folkene,       for at du skal være til frelse til jordens ende.«

**v48**  Da hedningerne hørte det, blev de glade, og de priste Herrens ord; og alle, som var bestemt til evigt liv, kom til tro. **v49**  Og Herrens ord blev udbredt i hele landet. **v50**  Men jøderne fik ophidset de fornemme gudfrygtige kvinder og byens førende mænd og rejste en forfølgelse mod Paulus og Barnabas; og de jog dem ud, væk fra deres egn. **v51**  Men de rystede støvet af fødderne mod dem og rejste så til Ikonion, **v52**  og disciplene blev fyldt af glæde og Helligånd.

Kapitel 14:

**Forkyndelse og forfølgelse i Ikonion, Lystra og Derbe**

**v1**  I Ikonion gik Paulus og Barnabas ligeledes ind i jødernes synagoge og talte sådan, at mange jøder og grækere kom til tro; **v2**  men de jøder, som ikke ville tro, hidsede hedningerne op og gjorde dem fjendtligt stemt mod brødrene. **v3**  De blev der i lang tid og forkyndte frimodigt i tillid til Herren, som bekræftede ordet om sin nåde ved de tegn og undere, der skete ved deres hænder; **v4**  men byens befolkning blev delt i to, nogle holdt med jøderne, andre med apostlene. **v5**  Da de blev klar over, at både hedninger og jøder samt deres ledere havde i sinde at mishandle og stene dem, **v6**  flygtede de til Lykaonien, til byerne Lystra og Derbe og deres omegn. **v7**  Også dér forkyndte de evangeliet.

**Helbredelsen af den lamme i Lystra**

**v8**  I Lystra sad der en mand, som ikke kunne bruge sine ben; han var lam fra moders liv og havde aldrig kunnet gå. **v9**  Denne mand lyttede, når Paulus talte. Paulus så fast på ham, og da han så, at manden havde tro til at blive frelst, **v10**  sagde han med høj røst: »Rejs dig og stå på dine ben!« Da sprang han op og kunne gå.

**Folkeopstand og forfølgelse i Lystra**

**v11**  Da folk så, hvad Paulus havde gjort, råbte de højt på lykaonisk: »Guderne er i menneskeskikkelse kommet ned til os!« **v12**  Og de kaldte Barnabas Zeus og Paulus Hermes, fordi det var ham, der førte ordet. **v13**  Præsten ved Zeustemplet uden for byen kom hen til byporten med tyre og kranse og ville ofre sammen med folkemængden. **v14**  Da apostlene Barnabas og Paulus hørte det, flængede de deres kapper, styrtede ind i folkemængden og råbte: **v15**  »Mennesker dog! Hvorfor gør I det? Vi er jo mennesker ligesom I. Vi forkynder, at I skal vende om fra disse tomme guder til den levende Gud, som har skabt himlen og jorden og havet med alt, hvad de rummer. **v16**  I tidligere tider har Gud ladet alle hedninger gå deres egne veje, **v17**  og alligevel har han vidnet om sig selv gennem sine velgerninger ved at give jer regn fra himlen og frugtbare årstider, ved at mætte jer og ved at fylde jeres hjerter med glæde.« **v18**  Med disse ord fik de med nød og næppe folk fra at ofre til dem.

**v19**  Da kom der nogle jøder fra Antiokia og Ikonion, som fik folk overtalt, så de stenede Paulus; de slæbte ham uden for byen i den tro, at han var død. **v20**  Men disciplene slog kreds om Paulus, og han rejste sig op og gik ind i byen. Næste dag drog han sammen med Barnabas til Derbe.

**Tilbagerejsen til Antiokia i Syrien**

**v21**  De forkyndte også evangeliet i denne by og fik mange gjort til disciple. Så rejste de tilbage til Lystra, Ikonion og Antiokia. **v22**  De styrkede disciplene og formanede dem til at blive i troen og sagde: »Igennem mange trængsler skal vi gå ind i Guds rige.« **v23**  I hver menighed udpegede de derpå ældste for dem, og efter bøn og faste overgav de dem til Herren, som de var kommet til tro på. **v24**  Så rejste de gennem Pisidien og kom til Pamfylien; **v25**  og da de havde forkyndt ordet i Perge, tog de ned til Attalia. **v26**  Derfra sejlede de til Antiokia, hvor de var blevet overgivet til Guds nåde for at gøre det arbejde, som de nu havde fuldført. **v27**  Og da de var ankommet, samlede de menigheden og fortalte om alt, hvad Gud havde gjort mod dem, og at Gud havde åbnet en dør til tro for hedningerne. **v28**  Og de tilbragte ikke så kort tid dér sammen med disciplene.

Kapitel 15:

**Apostelmødet i Jerusalem**

**v1**  Der kom nu nogle folk ned fra Judæa og ville belære brødrene: »Hvis I ikke omskæres efter Moses' skik, kan I ikke blive frelst.« **v2**  Da det førte til strid og ikke så lidt diskussion mellem Paulus og Barnabas og disse folk, besluttede man, at Paulus og Barnabas og nogle andre af dem skulle drage op til apostlene og de ældste i Jerusalem for at tale om dette stridsspørgsmål. **v3**  De blev så udstyret til rejsen af menigheden og tog gennem Fønikien og Samaria; her fortalte de om hedningernes omvendelse og vakte stor glæde hos alle brødrene. **v4**  Da de kom til Jerusalem, blev de modtaget af menigheden og apostlene og de ældste og fortalte om alt, hvad Gud havde gjort mod dem. **v5**  Men nogle troende fra farisæernes parti rejste sig og sagde: »Man bør omskære dem og pålægge dem at holde Moseloven.« **v6**  Apostlene og de ældste trådte sammen for at drøfte denne sag.

**v7**  Efter megen diskussion rejste Peter sig og sagde: »Brødre, I ved, at Gud for længe siden blandt jer udvalgte mig, for at hedningerne af min mund skulle høre evangeliets ord og komme til tro. **v8**  Og Gud, som kender hjerterne, har bekræftet det ved at give dem Helligånden ligesom os. **v9**  Og han har ikke gjort forskel på os og dem, idet han har renset deres hjerter ved troen. **v10**  Hvorfor udæsker I da Gud ved at lægge et åg på disciplenes nakke, som hverken vore fædre eller vi har magtet at bære? **v11**  Men vi tror, at vi bliver frelst ved Herren Jesu nåde på samme måde som de.«

**v12**  Hele forsamlingen tav stille og lyttede, mens Barnabas og Paulus fortalte om alle de tegn og undere, som Gud havde gjort blandt hedningerne gennem dem.

**v13**  Da de tav, tog Jakob ordet og sagde: »Brødre, hør på mig! **v14**  Simeon har fortalt, hvordan Gud allerede har sørget for at skaffe sig et folk af hedninger for sit navn. **v15**  Og det stemmer overens med profeternes ord, sådan som der står skrevet: **v16**  ›Derefter vender jeg tilbage og genopbygger Davids faldne hytte; jeg genopbygger det, der er revet ned, og genrejser den, **v17**  så at de øvrige mennesker kan søge Herren, alle de folk, som mit navn er nævnt over, siger Herren, som har gjort dette **v18**  kendt fra evighed af.‹ **v19**  Derfor mener jeg, at vi ikke skal skabe vanskeligheder for de hedninger, der vender om til Gud, **v20**  men skrive til dem, at de skal holde sig fra besmittelse med afguder og fra utugt og fra kød af kvalte dyr og fra blod. **v21**  For Moses har fra gammel tid sine forkyndere i alle byer og læses op i synagogerne hver eneste sabbat.«

**v22**  Så besluttede apostlene og de ældste sammen med hele menigheden at udvælge nogle af dens mænd og sende dem til Antiokia sammen med Paulus og Barnabas. Det blev Judas, der kaldtes Barsabbas, og Silas, som var ledende mænd blandt brødrene. **v23**  De fik denne skrivelse med: »Apostlene og de ældste, jeres brødre, hilser vore brødre af hedensk herkomst i Antiokia og Syrien og Kilikien. **v24**  Vi har hørt, at der er kommet nogle fra os, som har forvirret jer og foruroliget jer med deres ord; men vi har ikke givet dem noget påbud. **v25**  Derfor har vi i enighed besluttet at udvælge nogle mænd og sende dem til jer sammen med vor kære Barnabas og Paulus. **v26**  Det er mænd, som har vovet deres liv for vor Herre Jesu Kristi navn. **v27**  Vi sender altså Judas og Silas, for at de mundtligt kan fortælle jer det samme. **v28**  For Helligånden og vi har besluttet ikke at lægge nogen anden byrde på jer end dette nødvendige, **v29**  at I skal holde jer fra kød, der ofres til afguder, og fra blod og fra kød af kvalte dyr og fra utugt. Ved at holde jer fri af det handler I ret. Lev vel!« **v30**  Så blev de sendt af sted, og de kom til Antiokia, hvor de samlede hele menigheden og overrakte brevet. **v31**  Da de havde læst det, blev der glæde over denne formaning. **v32**  Judas og Silas, der selv var profeter, talte mange formanende ord til brødrene og styrkede dem. **v33**  Og da de havde været der en tid, lod brødrene dem drage med fred tilbage til dem, der havde udsendt dem. **v34**   Dog besluttede Silas at blive dér. **v35**  Men Paulus og Barnabas blev i Antiokia, hvor de sammen med mange andre underviste og forkyndte Herrens ord.

**Uenigheden mellem Barnabas og Paulus**

**v36**  Nogen tid efter sagde Paulus til Barnabas: »Lad os vende tilbage og besøge brødrene i alle de byer, hvor vi har forkyndt Herrens ord, og se, hvordan de har det.« **v37**  Barnabas ville også tage Johannes, som kaldtes Markus, med, **v38**  men Paulus fandt det ikke rigtigt at tage en med, der havde forladt dem i Pamfylien og ikke deltaget i arbejdet sammen med dem. **v39**  Det førte til bitter uenighed, så deres veje skiltes. Barnabas tog Markus med og sejlede til Cypern, **v40**  men Paulus valgte Silas, og efter at brødrene havde overgivet ham til Herrens nåde, tog han af sted. **v41**  Han rejste gennem Syrien og Kilikien og styrkede menighederne.

Kapitel 16:

**Timotheus tages med på rejsen**

**v1**  Paulus kom også til Derbe og Lystra. Og se, dér var der en discipel ved navn Timotheus, som var søn af en troende jødisk kvinde og en græsk far. **v2**  Timotheus var velanskrevet hos brødrene i Lystra og Ikonion. **v3**  Ham ville Paulus gerne have til at rejse med sig, så han omskar ham af hensyn til jøderne i de egne; for alle vidste, at hans far var græker. **v4**  Efterhånden som de rejste gennem byerne, overbragte de menighederne de bestemmelser, som apostlene og de ældste i Jerusalem havde vedtaget, og pålagde dem at leve efter dem. **v5**  Således blev menighederne styrket i troen og voksede dagligt i tal.

**Paulus kaldes til Makedonien**

**v6**  De rejste gennem Frygien og det galatiske land, da de af Helligånden var blevet hindret i at tale ordet i provinsen Asien. **v7**  Og da de kom hen i nærheden af Mysien, forsøgte de at rejse til Bitynien, men det tillod Jesu ånd dem ikke. **v8**  Så rejste de gennem Mysien og kom ned til Troas. **v9**  Og om natten havde Paulus et syn: Der stod en mand fra Makedonien og bad ham: »Kom over til Makedonien og hjælp os!« **v10**  Da han havde haft det syn, forsøgte vi straks at rejse til Makedonien, for vi forstod, at Gud havde kaldet os til at forkynde evangeliet for dem.

**Purpurhandleren Lydia i Filippi**

**v11**  Da vi var sejlet ud fra Troas, styrede vi lige mod Samothrake og den følgende dag mod Neapolis. **v12**  Derfra kom vi til Filippi, en koloni, som er en by i Makedoniens første distrikt. I den by boede vi nogle dage.

**v13**  På sabbatten gik vi ud gennem byporten og langs med en flod, hvor vi mente, der var et bedehus. Dér satte vi os og talte med de kvinder, der var forsamlet. **v14**  Og en gudfrygtig kvinde ved navn Lydia, en purpurhandler fra byen Thyatira, lyttede til alle Paulus' ord, og Herren åbnede hendes hjerte, så hun tog dem til sig. **v15**  Da hun og hendes husstand var blevet døbt, indbød hun os: »Hvis I anser mig for at være tro mod Herren, så kom ind i mit hus og bliv dér.« Hun nødte os til det.

**Paulus og Silas i fængsel i Filippi**

**v16**  Og det skete, da vi var på vej ud til bedehuset, at vi mødte en pige, som havde en spådomsånd; hun skaffede sine herrer store indtægter ved at spå. **v17**  Hun fulgte efter Paulus og os, mens hun råbte: »De mennesker er den højeste Guds tjenere, de forkynder jer vejen til frelse.« **v18**  Det gjorde hun mange dage i træk. Så blev Paulus vred, han vendte sig om og sagde til ånden: »I Jesu Kristi navn byder jeg dig at forlade hende!« Og ånden forlod hende øjeblikkelig.

**v19**  Men da hendes herrer forstod, at det var ude med deres håb om indtægt, greb de fat i Paulus og Silas og slæbte dem hen på torvet til myndighederne. **v20**  De førte dem frem for byens embedsmænd og sagde: »Disse mennesker skaber uro i vores by. De er jøder, **v21**  og de forkynder skikke, som det ikke er tilladt os romere at antage eller følge.« **v22**  Folkeskaren gik også løs på Paulus og Silas, og embedsmændene lod tøjet rive af dem og befalede, at de skulle piskes. **v23**  Efter at de havde givet dem mange piskeslag, satte de dem i fængsel og gav fangevogteren ordre til at bevogte dem sikkert. **v24**  Da han havde fået den ordre, satte han dem i det inderste fangehul og spændte deres fødder fast i blokken.

**v25**  Ved midnatstid sad Paulus og Silas og bad og sang lovsange til Gud, og fangerne lyttede. **v26**  Pludselig kom der et kraftigt jordskælv, så fængslets grundmure rystedes; i det samme sprang alle døre op, og alles lænker faldt af. **v27**  Fangevogteren blev vækket af sin søvn og så fængselsdørene stå åbne. Han greb et sværd og ville dræbe sig selv, for han troede, at fangerne var flygtet. **v28**  Men Paulus råbte højt: »Gør ikke en ulykke på dig selv, for vi er her alle sammen.« **v29**  Fangevogteren forlangte at få fakler, og han løb ind og faldt skælvende på knæ for Paulus og Silas. **v30**  Så førte han dem udenfor og spurgte dem: »I gode herrer, hvad skal jeg gøre for at blive frelst?« **v31**  De svarede: »Tro på Herren Jesus, så skal du og dit hus blive frelst.« **v32**  De forkyndte nu Herrens ord for ham og hele hans hus. **v33**  I denne sene nattetime tog han dem med og vaskede deres sår, og umiddelbart efter blev han selv og alle i hans hus døbt. **v34**  Så tog han dem op i sit hus og dækkede op for dem, og han og hele hans husstand jublede over at være kommet til tro på Gud.

**v35**  Da det var blevet dag, sendte embedsmændene retsbetjentene hen med den besked: »Løslad de mennesker!« **v36**  Fangevogteren meddelte Paulus dette: »Embedsmændene har givet besked om, at I skal løslades. Gå nu ud og rejs bort med fred!« **v37**  Men Paulus svarede dem: »De har uden dom ladet os piske offentligt, selv om vi er romerske borgere, og de har sat os i fængsel. Og nu vil de hemmeligt jage os bort! Nej, de kan selv komme og føre os ud.« **v38**  Det meldte betjentene til embedsmændene. Og de blev bange, da de hørte, at de var romerske borgere. **v39**  Så kom de hen og gav dem en undskyldning, og da de havde løsladt dem, bad de dem forlade byen. **v40**  De forlod fængslet, gik hen til Lydia og mødte brødrene, formanede dem og tog af sted.